Hansen is rugby se nuutste ridder | Netwerk24
31 Desember 2019 10:33
Die voormalige All Black-afrigter Steve Hansen het Dinsdag sir Steven geword.
Steve Hansen en sy vrou, Tash Marshall. Foto: Getty Images
Stuff berig die wenner van twee Wêreldbeker-titels is deur Nieu-Seeland tot ridder geslaan, maar Hansen dring daarop aan dat hy "steeds maar net gewone ou Steve is".
Hansen het agt jaar diens gedoen as assistent onder Graham Henry – wat ook tot ridder geslaan is nadat hy die Wêreldbeker in 2011 verower het – en agt jaar as hoofafrigter van die All Blacks.
Sy tyd aan die stuur was uiters suksesvol: Die All Blacks het die Webb Ellis-trofee in 2015 omhoog gehou en vanjaar derde in die toernooi geëindig, was op vyf geleenthede as Wêreldrugby se Span van die Jaar aangewys, het die Rugbykampioenskap-titel ses keer verower en die Bledisloe-beker die volle agt jaar teen die Wallabies behou.
Hansen sê hy voel "ongelooflik trots en nederig" en is vol lof vir sy vrou en die spelers met wie hy gewerk het.
"Ek sal altyd dankbaar wees vir die talentvolle spelers wat ons kon afrig, asook die ongelooflike spanbestuur en die personeel agter die skerms," sê hy.
"Jy kan dit nie op jou eie doen nie, so dit kom hulle eintlik ook toe."
Hoewel Hansen dankbaar vir die eerbewys is, hou hy nie juis van die gedagte om as "sir Steven" bekend te staan nie.
"Ek is steeds maar net gewone ou Steve en dit is hoe ek sou verkies mense my in die toekoms moet noem."
Hansen, wat ideale gekoester het om 'n perdejoggie te word en sy werksloopbaan as 'n polisieman begin het, sê afrigting was nie iets wat hy ooit gedink het hy goed in sou vaar nie, maar hy wou iets terugploeg in die sport wat hy beoefen het.
"Ek was lief daarvoor om rugby te speel, ek het as speler baie daaruit gekry en ek het gevoel dit is my plig om iets terug te ploeg. Afrigting, vir my, was voor die hand liggend."
Hansen het die leisels in 2012 by Henry oorgeneem en sy wenrekord in 107 toetse is 'n indrukwekkende 86,9%, met 93 seges, vier gelykopuitslae en tien nederlae.
Steve Tew, uittredende grootbaas van Kiwi-rugby, het ook een van die land se hoogste eerbewyse ontvang deur as 'n offisier op die Nieu-Seelandse ererol aangewys te word.